**ВЛИЈАНИЕТО НА ГЛОБАЛИЗАЦИЈАТА ВРЗ МАКЕДОНСКОТО СЕМЕЈСТВО**

**Македонка Радуловиќ[[1]](#footnote-2)**

**Апстракт**

Процесот на глобализација свои највидливи влијанија оствари на преминот од 20 во 21 век, иако и поранешните појавни облици на глобализацијата беа присутни во целиот свет.

Македонското семејство беше подложно на трансформација најмногу поради промените што настанаа во општествениот систем (трансформација на сопственоста од државна во приватна, плурализација на општеството во сите сфери, прифаќањето на меѓународен модел за односите меѓу луѓето).

Големо беше и влијанието на глобалните процеси и текови , посебно во делот на обезбедување информации за философијата на семејното живеење во светот, животниот стандард на семејството и нeговите членови, за општиот систем на вредности и за семејните вредности, како и за ризиците и опасностите со кои мораше да се соочи во основа, традиционалното македонско семејство. Предмет на овој труд ќе бидат прашањата на влијание на глобализацијата врз македонското семејство, посебно во делот на односите меѓу семејствотo и општеството и односите внатре меѓу членовите на општеството.

***Клучни зборови****: глобализација, семејство, РМ, семејни вредности, улоги во семејството.*

**THE IMPACT OF GLOBALIZATION ON THE MACEDONIAN FAMILY**

**Makedonka Radulovic[[2]](#footnote-3)**

The process of globalization had its most visible impact during the transition from the 20th into the 21st century, although earlier manifestations of globalization were present worldwide.

The Macedonian family was subject to transformation mainly due to the changes in the society (process of privatization, pluralism of society in all spheres, acceptance of an international relationship model among people).

The impact of global processes and flows changed the Macedonian family in terms of providing information about the philosophy of living, the standard of living of the family members, the general system of values ​​and family values, as well as the risks and dangers the traditional Macedonian family had to face.

The subject of this paper will be the influence of globalization on Macedonian family, especially regarding the relationship between family and society and relations among members in the society.

***Keywords****: globalization, family, Republic of Macedonia, family values, family roles.*

***Happy family, community and world can be established....(Ramesh Chandra Rai)***

***Вовед***

Еден од најважните феномените на нашето време е глобализацијата.

Глобализацијата можеме да ја дефинираме како "реконфигурација на општествената географија обележана од растот на транспланетарните и надтериторијалните поврзувања меѓу луѓето. Таа се развива со најголема брзина, во највисок степен, со најголеми размери и со најзначителни влијанија почнувајќи од средината на дваесетиот век" (Шолте 2008:35). Глобализацијата пред се подразбира брз техничко технолошки развој, развој на комуникациско информациската технологија, олеснети комуникации, мобилност, достапност. Меѓутоа, ако во минатото под глобализација единствено подразбиравме ширење на слободен и интегриран пазар, мултинационалните компании...односно глобална економија, денеска глобализацијата е присутна во сите сфери и во секое општество. Глобализацијата е видлива во политиката, образованието, културата, на начинот на кој што живееме и мислиме. Предизвикува трендови како меѓународно движење на стоки, пари, услуги, информации. Луѓето низ светот патуваат, соработуваат и разменуваат стоки, пари, мисли и навики. Глобализација води кон големи промени во општеството , влијае на се и на сите. Или како што посочуваат голем број социолози...

Глобализацијата е нешто што не засега сите нас веднаш, на еден или на друг начин. Тоа е комплекс на процеси, а не само еден процес (Albrow 1990;Held at al. 1999; Nash 2000; Гидинс 2003).

Ваквите процеси влијаат на културата и тежнеат кон мултикултурализам и додека за едни мултикултурализмот претставува неограничено поле на мисли, идеи, навики...културна разновидност за други значи асимилација, хибридизација, американизација и вестернизација на културите (Lewis 2008).

Промените во општеството што настануваат под влијанието на глобализацијата неизбежно влијаат на семејството како примарна општествена група. Глобализацијата носи позитивни промени, но исто така, и голем број на негативни последици врз семејството како заедница , и на улогата и местото на семејството во општеството. Односно, глобализацијата на современото општество наметна услови за трансформација на семејството и неговата класична структура, улога и значење. Ако го разбереме семејството како најважна социјална клетка ваквите промени добиваат уште поголемо значење, зошто како што наведува Гидинс: "Меѓу сите промени кои се случуваат во светот, ниту една не е поважна од она што се случува во нашите лични животи- сексуалноста, во односите, во бракот и во семејството"(2003:48).

Семејството во денешно време се соочува со предизвикот да стане модерно, современо, но и со многубројни тешкотии и проблеми да го задржи приматот на прибежиште кое гарантира љубов, топлина, разбирање и сигурност.

***Состојбата во Република Македонија***

Македонското општество не е имуно на глобализацијата, промените и светските текови. Забрзаниот процес на индустријализација и урбанизација, поголемата достапност на интернет, мобилната телефонија, кабелските телевизии, можноста да се купат производи за широка потрошувачка од целиот свет, да се патува слободно (безвизниот режим), овозможија следење на западните трендови на живеење. Ваквите случувања резултираа со се почести миграции од село во град, поголема активност на жените во социјалниот живот, повисок степен на образувание, присутност на пазарот на труд... поголема еманципација на жените. Исто така, младите луѓе станаа понезависни заради шансите за студирање надвор од границите на Македонија, хонорарни работни ангажмани и слично.

Можеби промените се случуваат бавно, но последиците кои ги оставаат се евидентни. За подобро да се разберат промените, соодветна е кратка анализа на семејството и неговата структура во Република Македонија.

Значајни карактеристични фактори на семејната организација и на семејните односи во Македонија се различната етничка и религиозна припадност на населението, различните типови населби, развојот на земјоделството, индустрискиот развој, стручното образование, училишната подготовка и навиките и обичаите. Сето тоа придонесува паралелно да егзистираат најразлични форми на семеен живот, стари, па дури и најстари форми на семеен живот (семејни задруги, бракови склучени помеѓу малолетници, предрасуди за авторитетот на мајката и на таткото) и форми на егалитарно, современо семејство, застапени во градот и во индустриските центри. Постои голем дисперзитет меѓу структурата, односите и начинот на живот меѓу семејствата кои што живеат во град и оние во селска средина, меѓу македонските семејства и семејствата од малцинските етникуми, меѓу сиромашни и побогати семејства. Меѓутоа, ваквото тврдење бара дополнителна опсежна анализа, па затоа како пример може да се анализира просечно македонско градско семејство.

Највидливи се промените во улогите на членовите на семејството. Односно супституција на улогите на мажот и жената и постепено исчезнување на патријархалниот модел на односи. Патријархално општество и патријархалниот вредносен систем почнува брзо да се менува особено во периодот на транзиција на Република Македонија. Традиционалното нуклеарно семејство кое се состоеше од татко кој ги носи финансиите во домот, мајка домаќинка и зависни деца полека исчезнуваат. Како субјект на општествениот живот семејството денес може да испрати двајца претставници, и сопругот и жената. Тоа се должи на зголемената рамноправност на жената во домот и можноста да добие подеднакво добро платена работна позиција. Во овој случај татковците заземаа улоги кои што беа традиционално резервирани за жените. Особено периодот на прватизација кој остави многу мажи невработени беше тежок за улогата и статусот на мажите во општеството, но и во домот. Според некои сознанија во Македонија жените полесно ги преживеале транзициските процеси, зошто за нив тоа бил паралелен процес на еманципација (Андревски 2014).

Променетата улога на жената можеби најдиректно влијае на трансформацијата на македонското семејството. Од помалку присутна, жената во економските процеси станува се поприсутна дури некаде се појавува како движечка сила. Тоа подразбира дека жената во семејството сама остварува приход и може да се зборува за двоен буџет во семејството. Тоа пак и овозможува пројавување во другите процеси, политички хуманистички, женски движења итн. Трендот од западните општества во кои жените веќе не се подготвени да ги жртвуваат своите амбиции и напредување во кариерата за улогата на домаќинка, почнуваат да се забележуваат и кај нас. Жените се повеќе се насочени да ги остварат своите амбиции, тие сакаат да работат, да изградат сопствена кариера, да имаат слобода на движење, можност за донесување одлуки. Оваа промена од една страна е позитивна и за жената како единка и за семејството и за општеството. Жената е исполнета и задоволна, семејството има два финансиски столба а општеството добива нова работна сила, меѓутоа од друга страна, жената е растргната меѓу домот и кариерата, го одложува стапувањето во брак, раѓањето деца. Желбата за поголема заработка и остава малку време за децата и мажот, а општеството се соочува со натална криза. Некои автори, одат дотаму, што борбата за индивидуалност на жената ја сметаат за една од главните причини за кризата и трансформацијата на современите семејства (www.ivansijakovic.com).

Покрај променетите улоги на мажот и жената во семејството се менува улогата на децата. Елементот на т.н. природна надреденост на родителите се менуваат. Децата стануваат активни субјекти, учестуваат во креирањето одлуки во семејството, самостојно одлучуваат за начинот на облекување, однесување, професионалната ориентација, за место на живеење итн. Авторитарниот модел на воспитување на децата според кој децата се покорни и послушни на авторитетот на такото е заменет со демократски модел кој ги става децата на еднакво рамниште со родителите. Семејствата во кои децата се самостојни и независни од филмска илузија станаа македонска реалност. А тоа е уште едено прашање кое го наметна глобализацијата.

Масовните комуникации, телевизијата, интернетот, пред се ни го ставија светот на дланка и семејствата низ светот пред очи. Мрежите на медиумите, преку вести, документарни емисии, уметнички програми, забавни програми, филмови, сапуници и реалити шоуа, секојднево ни презентираат многу примери за тоа како изгледаат и како треба да изгледаат семејствата во другите земји. Сакале или не, ние се идентификуваме со тие семејства и прифаќаме нивни карактеристики и својства. Светската комуникација ја менива перцепцијата за успешно семејство кое биле долго присутни во Македонија. Во поглед на обем на семејство, имот во поглед на кариера, односи. Едноставно, семејството секојдневно добива нови информации за тоа како живеат другите семјства во светот. Присутни демократски практики во семејни односи во светот се прифаќаат во македонското семејство и има настојување тие да се применуваат. На пример, изменети се сфаќањата за вонбрачните заедници, реструктуираните семејства и истополовите заедници. На вонбрачните заедници не се гледа со прекор и осудување како во минатото. Исто како и на разводот. Ако порано беше срамно да се живее во заедница која не е формализирана, со вонбрачни деца или да се разведат двајца кои веќе стапиле во брак, денес е поинаку. Овој период се менуваат причините за стапување во брак, но и за раскинување на бракот. Економската егзистенција и репродукцијата не е основна причина да се склучи брак ниту пак да се остане во него, туку личниот избор односно задоволување на себе си и сопствените желби. Слободно може да се каже дека денес е многу потешко да се стапи во брак отколку да се растури истиот. Во прилог на ваквата констатација оди и промената на правната регулатива (намалување на законскиот период од иницијатива до развод како правна процесија,еднакви права на вонбрачните заедници и деца и сл).

Уште поглем доказ за влијанието на медиумите врз македонското семејство и неговото сфаќање за семејството е прашањето за истополови врски и бракови. Од апсолутна отфрленост, згрозеност и неприфаќање, се до реално прифаќање кое е под влијание на светски трендови. Во Македонија хомосексуалците се соочуваа со страв и потиштеност од можноста да бидат осудени и отфрлени од своето семејство и од околината па ретко кога јавно се изјаснуваа и промовираа. Окако голем дел од европските земји ги дозволија хомосексуалните бракови, а некои и посвојувањето деца, во РМ се актуелизираше ова прашање. Јавните расправи посветени на правата на хомосексуалците го поттикна и предлогот за уставни промени на дефинирање на бракот (бракот да не се третира како заеници исклучиво на еден маж и една жена). Иако ваквиот предлог наиде на неприфаќање, самиот обид посочува дека општеството ќе се приспособи кон полесно прифаќање на еднополови бракови. И во однос на правната регуалтива и социолошко психолошки вредности.

Масовните медиуми неспорно влијаеа да се смени свеста за полиберално сваќање на семејната заедница и со тоа ги ослободија младите од тешкото бреме на конзервативното сваќање за бракот и семејството во Република Македонија. Но, повторно, се соочуваме со проблеми од новонастанатата состојба. Се намалува бројот на бракови, се зголемува бројот на разводи (само од 2013 до 2014 година бројот на разводи се зголемил за 8.1%, а бројот на склучени бракови е намален за 1.2%), се одложува стапувањето на бракот (од 23/жени и 25/мажи во деведесетите на на 26/жени, 29мажи/ денес) и раѓањето на деца (ако на почетокот на деведесетите жените првото дете го раѓале на 23 години во просек, сега на 28години) со тоа се намалува репродуктивниот период и земјата старее како резултат на ваквите последици. Од почетокот на деведесетите стапката на наталитет е намалена од 17% на 11% (Според извештаите на Државниот завод за статистика во Република Македонија).

Друга промена која што може да се забележи како последица на глобализацијата е стремежот за лична среќа, истакнување на индивидуализмот во семејството и семејните односи. Модерното пресметување на семејниот живот, гледа на бракот како потрага по лична среќа и проширување на потрагата на лично задоволство. Децата пак се непосреден товар и се поголема пречка за среќа меѓу партнерите. Ваквото гледиште на бракот се повеќе преовладува во модерните општества (Џејмс 2013). Во едно истражување на Универзитетот Ругерс се дошло до заклучокот дека децата се најчестата причина за развод на бракот ("And Baby Make Stress", Wall street 2004). Во Република Македонија пак, како најчести причини за развод се наведуваат нетрпеливост, изневерување, здравствени причини, претерано соживување со родителската улога, несогласување на карактери (Радуловиќ 2014 :14). Модерното општество и либералните демократски тенденции во семејното живеење во светот влијаеа да се појави желба и амбиција за индивидуална афирмација и самопотврдување во македонските семејства.Младите генерации во Република Македонија не се спремни да се жртвуваат за бракот за сметка на сопствената среќа и имаат модерно сваќање за бракот на кој повеќе не се гледа како на вечност(Ibid.) . Ова е тешко прифатливо во традиционалните семејства и наидува на конфликти и разочарување, подвоеност и недоразбирања. Во егалитарните семејства ваквиот тренд се прифаќа дури се поттикнува од најмали нозе кај децата кои се изложуваат на најразлични форми на социјализација. Сепак, тенденцијата на истакнување на индивидуализмот ги потиснува заедничките интереси и цели па тешко е различни индивидуалитети да функционираат хармонично во едно семејство.

Алтернативните модели на семејство ( хомосексуалните заедници, соживот меѓу родители и самохрани родители , брак без деца , самохрани мајки , татковци со деца без сопружник), комплексноста на модерното живеење ги смени сваќањата за врските и бракот и како овие влијанија се поголеми така е поголем моделот на семејства (touch and go) кои немаат време да бидат заедно, истакнување на индивидуализмот за сметка на семеен функционализам...се промени имаат негативен ефект врз макаедонското нуклеарно семејство.

***Глобализацијата ја уништува традицијата?!***

При споредбата на традицијата помеѓу европските и македонските семејства, нужно е да се имаат предвид пошироките општествени услови на живеење. кои имаат или директно или индиректно влијание врз можностите за одржување и за практикување на традицијата, според обласите што се опфатени, или, пак, општите општествени услови ги намалуваат таквите можности, па дури и во дадени сфери сосема ги елиминираат.

Според спроведено истражување за традициите во македонските и европските семејства, европските семејства, во основа, егзистираат и се развиваат во услови на развиена економија, висок животен стандард, со услови во релативно пократко време да можат да се задоволуваат основните егзистенцијални проблеми (куќа, односно стан, работно место, автомобил, дневен, неделен, годишен одмор), и тоа да се прави од семејствата од кои се издвојуваат новите семејни заедници, или, пак, новосоздадените семејства со сопствени проекти и режии да ги обезбедуваат овие потреби, потоа дел од стандардот за задоволување на потрошувачката, здравствените, образовните и културните потреби и интереси. За западните европски општества е карактеристичен демократски облик на организација и функционирање на власта и, воопшто, на животот во општеството, што, пак, има дејство и врз делови од семејната традиција (во сферата на политичката ориентација, во практикувањето на слободите и правата на човекот и граѓанинот, на пример, во сферата на религијата, хуманитарното организирање и дејствување). Понапредните општества влијаат и врз семејното живеење што е поврзано за модата, за медиумскиот систем и слично. Постоењето и претставувањето основа на економскиот систем во западните земји со приватен капитал, со слободно движење на економските интереси и, конкретно, ја потврдува присутноста на глобализацијата во европското општество, но истовремено самата економска моќ и демократскиот облик на управувања овозможуваат основање, водењето и унапредувањето на приватни фирми (од сите сфери на економскиот систем и живот) со што се задржува традицијата во семејствата, преку економскиот интерес, во смисла на задржувањето на капиталот, доградувањето на бизнисите, семејно ангажирање во единствени фирми или во градењето нови економски субјекти.

Во Република Македонија, традицијата најмногу се отсликува во односите меѓу членовите во семејството и организација на семејниот живот. Економскиот систем сеуште не е развиен да создава традицонално успешни македонски семејства, па затоа, глобализацијата најчесто се забележува како на процес кој предизвикува дисконтинуитет на семејната традиција (Радуловиќ 2014).

***Заклучни согледувања***

Глобализацијата е процес кој не може да се избегне, ниту да се заобиколи. Ги погодува сите општеста...сите семејства...сите луѓе, но со различен интензитет. Сите промени , економски, технички, комуникациски имаат значителни влијанија врз семејството затоа што семејството е стратешка социјална единица. Промените се забележуваат во поделбата на трудот, улогите во семејството, колективни одлуки за членовите и за нивната иднина и воопшто функциите на семејството. Таквите промени го дефинираат идентитетот на членовите на семејството и нивната интеракција со поширокото општество. Влијание на глобализацијата во Република Македонија, е присутно сега повеќе од било кога.

Промените можат да се оценат како позитивни и негативни. Во Република Македонија потребно е да се направи дистинкција, зошто влијанието на глобализацијата врз семејствата е диференцијално, во зависност од многу фактори, но особено во зависност од каде семејството живее и општествена класна припадност.

Еден дел од семејствата во Македонија непоговорно ги прифаќаат светските практики во семејното живеење и живеат според истите. Одреден број се целосно затворено. Вообичаено, посиромашните семејства кои живеат во рурални средини не прифаќаат промени (од причина што не се изложени на информации од светот, немаат интернет, странски канали, не патуваат и слично). Додека тие со повисок животен стандард, егалитарни, семејства се поподложни на глобалните текови и полесно ги прифаќаат. Ги уживаат позитивните ефекти, но страдаат од негативните последици. Вака поставената структура е интересен мотив за дополнители размисли и продлабочена анализа на овој труд.

Глобализацијата носи и ќе носи нови состојби и тенденции во општеството и во новото време, кои ќе ја напаѓаат традицијата, ќе ја загрозуваат (сè понагласена индивидуална слобода во мислењата, гледиштата, однесувањето, создавањето услови за задоволување на животните потреби надвор од семејството – за љубов, секс, хигиена, храна, за домување) и реални процеси и односи во кои традицијата ќе се допотврдува како сврзувачка вредност, доблест и неспорен квалитет. Заканата спрема традицијата во семејното живеење има, сепак, ограничено дејство и, затоа, не би требало да се очекува масовно и често исчезнување на семејната традиција, но нејзино приспособување, сигурно.

Факт е дека глобализацијата носи одредени предности за семејствата, но креира ризици и конфликти исто така. Во време во кое секоја надворешна промена инстантно може да влијае на интимниот живот на семејствата, вистински предизвик е како да се одржи здрава и стабилна семејна институција.

И македонското семејство е ставено пред предизвикот да го зачува основното значеење а сепак да го модернизира со позитивните ефекти на глобализацијата. Македонското семејство барем уште две децении ќе биде во големи дилеми дали целосно да се препушти на влијанието на глобализацијата во семејното живеење и однесување или да ги задржи традиционалните семејни практики со прогноза дека отворените семејства ќе бидат поприспособени за семејство според светски стандарди отколку традиционаланите семејства. Ремоделирањето на семејствата во Македонија ќе продолжи како резултат на влијанието на индивидуализам, односно западните семејства каде се охрабруваат индивидуализамот и самостојноста.

***Користена литература***

- Albrow, Martin and Elizabeth King. 1990. *Globalization, Knowledge and Society.* London: SAGE Publications Ltd.

- Lewis, Jef. 2008. *Cultural studies: The basics.* Los Angeles: Sage Publications.

- Андревски, Живко.2014. *Животот е преубав:Лелекот е лек.* Скопје: ЕВРО принт.

- Гиденс, Ентони. 2003. *Забеган свет.* Скопје:Филозофски Факултет.

Дракулевска Чукалевска, Марија. 2011.*Социолошка ревија*: *Присуството на процесите на глобализацијата во одделни сфери од социјалниот живот во РМ.* Скопје: Филозофски факултет.

- Радуловиќ, Македонка. 2014. *Традицијата во европските и во македонските семејства.* Скопје: Култура.

- Андревски, Филип и Соња Михајловска. 2006. *Културата во семејството.* Скопје:"Ф-М-Б".

- Група автори. 1988. *Планирање на семејството во СР Македонија.* Скопје:"Студентски збор".

- Џорџ, Роберт и Џин Бетак Елштејн. 2013.*Значењето на бракот-Семејството, државата, пазарот и моралот.*Скопје:"Арс Ламина-публикации".

- Jamieson, Lynn. 1998. *Intimacy, Personal Relationships in Modern Societies*. Cambridge, England : Polity Press, Cambridge.

Шолте, Јан., А. 2008 *Глобалиѕација (критички осврт.* Скопје: Академски печат.

1. Доцент, Универзитет Кирил и Методиј, Филозофски Факултет, radulovic@fzf.ukim.edu.mk [↑](#footnote-ref-2)
2. Teaching Assistant, Ss. Cyril and Methodius University, Faculty of Philosophy, radulovic@fzf.ukim.edu.mk [↑](#footnote-ref-3)